KIRJALLINEN KYSYMYS E-0967/01 esittäjä(t): Richard Corbett (PSE) komissiolle. Urheiluvarusteiden merkintöjä koskevat rajoittavat käytänteet.



Virallinen lehti nro 340 E , 04/12/2001 s. 0135 - 0136



KIRJALLINEN KYSYMYS E-0967/01 esittäjä(t): Richard Corbett (PSE) komissiolle (30. maaliskuuta 2001) Aihe: Urheiluvarusteiden merkintöjä koskevat rajoittavat käytänteet Onko komissio vastaanottanut asianmukaisesti perusteltuja valituksia suulliseen kysymykseeni H-0929/00(1) antamansa vastauksen jälkeen? Onko Euroopan urheilutarviketeollisuuden liitto (FESI) toimittanut komissiolle ehdotuksen urheiluliittojen varmennusjärjestelmien lisäämisestä? Onko komission mielestä hyväksyttävää, että osa urheiluliitoista on mennyt turvallisuuden, urheilun tasa-arvoisuuden tai teknisten edellytysten vaatimuksia pidemmälle ja että niiden varmennusjärjestelmistä on itse asiassa tullut kaupallista toimintaa? Onko urheiluliitoilla oikeus vaatia omien merkkiensä käyttämistä, vaikka säädösten mukaan kyseisiä varusteita koskevat niiden valmistajien omat varmennukset? Katsooko komissio, että tällaiset käytänteet ovat direktiivin 89/686/ETY(2) ja kilpailulainsäädännön mukaisia? Mihin toimiin komissio aikoo ryhtyä? (1) Kirjallinen vastaus 13. joulukuuta 2000. (2) EYVL L 399, 30.12.1989, s. 18. Mario Montin komission puolesta antama vastaus (19. kesäkuuta 2001) Komissio vahvistaa, että vastattuaan(1) suulliseen kysymykseen H-0929/00, jonka arvoisa parlamentinjäsen teki parlamentin joulukuun 2000 istunnon kyselytunnilla, se vastaanotti kantelun väitetyistä rajoittavista käytännöistä urheilutarvikealalla. Kantelua tutkitaan parhaillaan säädetyn menettelytavan mukaisesti. Komissio luki suurella mielenkiinnolla Euroopan urheilutarviketeollisuuden liiton (FESI) ehdotuksen urheiluliittojen suorittamasta varmennusjärjestelmien lisäämisestä ja otti huomioon FESIn esittämät pyynnöt. FESIn ehdotuksen jälkeen komissio ja FESIn edustaja pitivät epävirallisen kokouksen, jonka aikana keskusteltiin edellä mainitusta asiasta. Komissio on tietoinen siitä, että urheiluliittojen tehtävät ovat kehittyneet viime vuosina ja että urheilujärjestöjen sääntöjen taloudellinen vaikutus on kasvanut viime vuosina. Erityisesti on huomattava kaupan merkityksen kasvu urheilualalla. Tämä kehitys ei sinällään johda päätelmään, jonka mukaan eräiden urheiluliittojen toiminta ylittää sen, mikä on hyväksyttyä yhteisön lainsäädännön ja kilpailuoikeuden nojalla. Kilpailuoikeuden kannalta kysymystä siitä, onko urheiluliitoilla oikeutta vaatia omien varmennustunnusten käyttämistä, voidaan arvioida ainoastaan kuhunkin tapaukseen liittyvien oikeudellisten ja taloudellisten seikkojen perusteella. Voidaan kuitenkin viitata komission vakiintuneeseen politiikkaan, jonka mukaan varmennusjärjestelmien on täytettävä neljä kriteeriä, jotta järjestelmä kuuluu EY:n perustamissopimuksen 81 artiklan 1 kohdassa (entinen 85 artikla) olevan kiellon ulkopuolelle. Nämä kriteerit ovat avoimuus, riippumattomuus, julkisuus ja muiden järjestelmien vastaavien takeiden hyväksyminen(2). Lisäksi henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY(3), jota on muutettu 22 päivänä heinäkuuta 1993 annetulla neuvoston direktiivillä 93/68/ETY(4), 29 päivänä lokakuuta 1993 annetulla neuvoston direktiivillä 93/95/ETY(5) ja 3 päivänä syyskuuta 1996 annetulla parlamentin ja neuvoston direktiivillä 96/58/EY(6), 8 artiklan 3 kohdan mukaan mainitut rugby-varusteet on alistettava 10 artiklan mukaiseen EY-tyyppitarkastukseen. Kyseisen artiklan mukaan valmistajan on toimitettava kansallisten viranomaisten hyväksymälle tarkastuslaitokselle malli henkilönsuojaimesta, jonka se aikoo tuoda markkinoille. Tarkastuslaitos osoittaa ja varmentaa, että kyseinen henkilönsuojain on direktiivin säännösten mukainen. Komissio aikoo jatkaa saamansa kantelun tutkimista ja seuraa samalla urheilutarvikemarkkinoiden yleistä kehitystä. (1) Kirjallinen vastaus 13.12.2000. (2) Ks. yhdistetyt asiat T-213/95 ja T-18/96, SCK ja FNK v. komissio, Kok. 1997, s. II-1739. (3) EYVL L 399, 30.12.1989. (4) EYVL L 220, 30.8.1993. (5) EYVL L 276, 9.11.1993. (6) EYVL L 236, 18.9.1996.